## НАЦРТ

## ЗАКОН О ЗВАНИЧНОЈ СТАТИСТИЦИ

## Глава I

## ОСНОВНЕ ОДРЕДБЕ

### Садржина закона

### Члан 1.

Овим законом уређују се: организација и координација Система званичне статистике Републике Србије (у даљем тексту: Систем званичне статистике); делокруг и управљање Републичким заводом за статистику; активности неопходне за прикупљање, обраду, чување и заштиту поверљивости података прикупљених за производњу званичне статистике; успостављање и развој званичне статистике; дисеминација и коришћење резултата званичне статистике; пружање статистичких услуга; међународна сарадња и остала питања од значаја за званичну статистику.

**Појам и сврха званичне статистике**

**Члан 2.**

Званична статистика представља квантитативне и квалитативне, агрегиране и репрезентативне податке и информације које описују економске, демографске и друштвене појаве и појаве из области животне средине, у складу са прописима којима се уређује званична статистика и међународним статистичким стандардима.

Сврха званичне статистике је континуирана производња и дисеминација резултата званичне статистике и развој Система званичне статистике у складу са принципима званичне статистике утврђеним овим законом, Основним принципима званичне статистике Уједињених нација и Кодексом праксе европске статистике.

**Обим примене**

**Члан 3.**

Овај закон односи се на активности званичне статистике које спроводе одговорни произвођачи званичне статистике.

Овај закон примењује се на даваоце података, кориснике званичне статистике и друга правна и физичка лица која у складу са овим законом обављају одређене послове који се односе на активности званичне статистике.

Овај закон односи се само на статистичку поверљивост и не утиче на одредбе посебних закона и других прописа којима се уређује заштита поверљивости и тајности података, као и заштита података о личности.

Овај закон не примењује се на припрему, прикупљање, производњу, чување и коришћење података у административне или у друге сврхе, осим у сврху производње резултата званичне статистике.

Овај закон примењује се и на податке из става 4. овог члана од тренутка када их преузму одговорни произвођачи званичне статистике.

### Дефиниције основних појмова

### Члан 4.

Изрази употребљени у овом закону имају следеће значење:

* + 1. **Систем званичне статистике** чине Републички завод за статистику, Народна банка Србије и остали одговорни произвођачи званичне статистике;
    2. **Активност званичне статистике** јесте свака активност која се заснива на овом закону и на посебним законима којима се уређује званична статистика;

3) **Развој званичне статистике** подразумева активности којима се уводе и унапређују статистички стандарди који се користе за производњу и дисеминацију резултата званичне статистике;

4) **Производња резултата званичне статистике** подразумева све активности које су у вези са прикупљањем, обрадом, анализом и чувањем података, а којима се израђују резултати званичне статистике;

5) **Прикупљање података** представља сваку активност одговорних произвођача званичне статистике која се односи на непосредно прикупљање података од извештајних јединица или посредно прикупљање података, односно преузимање, од давалаца административних података;

6) **Статистички упитник** подразумева структуриран скуп питања на основу којих се од извештајне јединице прикупљају подаци о статистичкој јединици;

7) **Статистичко истраживање** је скуп активности којима одговорни произвођачи званичне статистике, искључиво у статистичке сврхе, врше прикупљање података, њихову обраду, производњу резултата званичне статистике и њихову дисеминацију, систематичном применом статистичких стандарда;

8) **Попис** је свеобухватно статистичко истраживање којим се у редовним интервалима прикупљају подаци о територијалној дистрибуцији и карактеристикама јединица пописа (становник, домаћинство, стан, пољопривредно газдинство и др.);

9) **Пилот-истраживање** је пробно истраживање које подразумева прикупљање и анализу података ради тестирања и избора методологије истраживања;

10) **Орган јавне власти** је орган или организација Републике Србије, аутономне покрајине, јединице локалне самоуправе и градске општине, установа, јавно предузеће и друго правно лице чији је оснивач или члан Република Србија, аутономна покрајина, јединица локалне самоуправе или градска општина;

11) **Одговорни произвођачи званичне статистике** су органи или организације Републике Србије и друга правна лица која обављају активности званичне статистике и која су одговорна за развој, производњу и дисеминацију званичне статистике;

12) **Даваоци података** су извештајне јединице и даваоци административних података;

13) **Извештајне јединице** су привредна друштва, предузетници, органи јавне власти, друга правна лица и њихови делови, домаћинства и физичка лица, која се налазе на територији Републике Србије и од којих се, у оквиру статистичких истраживања, непосредно прикупљају подаци;

14) **Статистичка јединица** је основна јединица посматрања, то јест методолошки дефинисана целина у прикупљању података, одређена на такав начин да омогућује прикупљање података од извештајних јединица и даваоца административних података, као и агрегирање података приликом њихове обраде;

15) **Извори** **административних података** су евиденције, регистри, базе и други скупови података које, на основу посебних закона, успостављају и одржавају органи јавне власти и друга правна лица;

16) **Даваоци административних података** су сви органи јавне власти и друга правна лица на територији Републике Србије од којих одговорни произвођачи званичне статистике преузимају податке;

17) **Дисеминација** представља активности које предузимају одговорни произвођачи званичне статистике како би представили резултате званичне статистике, укључујући метаподатке, и учинили их доступним корисницима;

18) **Резултат званичне статистике** је агрегирана и репрезентативна информација коју одговорни произвођач званичне статистике произведе и дисеминира у складу са овим законом;

19) **Метаподаци**су подаци и друга документација којима се на стандардизован начин описују статистички процеси и резултати званичне статистике, обезбеђивањем информација о изворима података, методама, дефиницијама, класификацијама и квалитету података, у циљу бољег тумачења и коришћења резултата званичне статистике;

20) **Корисник званичне статистике** је свако правно и физичко лице, орган јавне власти, научнa и међународнa организацијa којa користи резултате званичне статистике;

21) **Индивидуални податак** је податак који се односи на статистичку јединицу у складу са овим законом;

22) **Поверљиви подаци** су подаци који омогућују директну или индиректну идентификацију извештајних или статистичких јединица;

23) **Идентификатор** је свако једнозначно одређено обележје (име, назив, адреса или идентификациони број и сл.), на основу којег се може, посредно или непосредно, препознати поједина извештајна или статистичка јединица;

24) **Директна идентификација** је идентификација статистичке јединице на основу њеног имена, адресе или на основу идентификационог броја;

25) **Индиректна идентификација** је идентификација статистичке јединице на основу сваког другог начина осим директне идентификације;

26) **Агрегати** су скупови статистичких јединица, а **агрегирани подаци** су збирни подаци о бројности тих скупова и њиховим обележјима;

27) **Коришћење у статистичке сврхе** значи искључиво коришћење података за развој и производњу резултата званичне статистике и њихову дисеминацију;

28) **Процес акредитације одговорних произвођача званичне статистике** је провера усаглашености производње и дисеминације резултата званичне статистике са принципима овог закона и Кодексом праксе званичне статистике Републике Србије;

29) **Статистички стандарди** су статистичке класификације, концепти, дефиниције, методологије, процедуре, модели који се примењују у званичној статистици ради обезбеђивања упоредивости резултата званичне статистике.

Термини изражени у овом закону у граматичком облику мушког рода подразумевају природни мушки и женски род лица на које се односе.

### Основни принципи званичне статистике

### Члан 5.

Одговорни произвођачи званичне статистикеразвијају Систем званичне статистике, производе и дисеминирају резултате званичне статистике, у оквиру својих надлежности, у складу са следећим основним принципима званичне статистике:

1. **Принцип професионалне независности** подразумева да одговорни произвођачи званичне статистике одлучују, независно и слободно од политичких или других спољних утицаја, о развоју, производњи и дисеминацији званичне статистике, укључујући избор извора података, појмова, дефиниција, методологије и класификација које се користе, као и о роковима и садржају свих облика дисеминације;

2) **Принцип координације и сарадње** значи да Републички завод за статистику обезбеђује координацију свих активности на развоју, производњи и дисеминацији званичне статистике, а одговорни произвођачи званичне статистике активно сарађују с циљем да обезбеде развој, производњу и дисеминацију званичне статистике;

3) **Принцип овлашћења за прикупљање података** подразумева да одговорни произвођачи званичне статистике имају правни основ за прикупљање података из различитих извора за потребе званичне статистике. Привредна друштва, предузетници, органи јавне власти, друга правна лица, домаћинства и физичка лица, као и најшира јавност, имају законом дефинисану обавезу да одговорним произвођачима званичне статистике омогуће прикупљање података;

4) **Принцип** **адекватности ресурса** подразумева да одговорним произвођачима званичне статистике на располагању морају бити доступни одговарајући ресурси: финансијски, кадровски и инфраструктурни, ради несметаног обављања активности званичне статистике и испуњења међународних обавеза;

5) **Принцип посвећености квалитету** подразумева да су одговорни произвођачи званичне статистике посвећени унапређењу квалитета процеса и производа;

6) **Принцип статистичке поверљивости и заштите података** подразумева да приватност давалаца података, поверљивост података које они дају, њихова употреба искључиво у статистичке сврхе и безбедност података у потпуности морају бити гарантовани;

7) **Принцип непристрасности и објективности** подразумева да одговорни произвођачи званичне статистике развијају, производе и дисеминирају званичну статистику уз поштовање научне независности, на објективан, професионалан, непристрасан и транспарентан начин, тако да сви корисници имају једнак третман;

8) **Принцип добре методологије** подразумева да се одговорни произвођачи званичне статистике обавезују да развијају и примењују одговарајуће методологије како би произвели резултате званичне статистике највишег квалитета, применом одговарајућих алата, процедура и експертских знања;

9) **Принцип** **одговарајуће статистичке процедуре** подразумева да одговарајуће статистичке процедуре примењене у свим статистичким процесима чине основ за израду квалитетних резултата званичне статистике;

10) **Принцип умереног оптерећења давалаца података** подразумева да је оптерећеност давалаца података пропорционална потребама корисника и није сувише оптерећујућа за њих. Одговорни произвођачи званичне статистике прате оптерећеност давалаца података и постављају циљеве за њено поступно смањење;

11) **Принцип рационалности трошкова** подразумева да ресурси морају бити ефикасно коришћени;

12) **Принцип релевантности** подразумева да званична статистика задовољава потребе корисника;

13) **Принцип тачности и поузданости** подразумева да званична статистика тачно и поуздано приказује стварност;

14) **Принцип правовремености и поштовања најављених датума објављивања** подразумева да се резултати званичне статистике објављују правовремено и уз поштовање најављених датума објављивања;

15) **Принцип кохерентности и упоредивости** подразумева да званична статистика мора бити конзистентна у времену и регионално и међународно упоредива. Сродни подаци из различитих извора могу да се комбинују и заједнички користе;

16) **Принцип доступности и разумљивости** подразумева да се резултати званичне статистике приказују у једноставном и разумљивом облику, објављују на одговарајући и погодан начин и расположиви су и доступни на непристрасној основи заједно са приложеним метаподацима и упутствима.

Статистички принципи из овог члана додатно се разрађују у Кодексу праксе званичне статистике Републике Србије (у даљем тексту: Кодекс праксе).

## Квалитет званичне статистике

**Члан 6.**

Одговорни произвођачи званичне статистике континуирано раде на оцењивању и побољшању квалитета званичне статистике у смислу њене релевантности, тачности и поузданости, правовремености и поштовању најављених датума објављивања, кохерентности и упоредивости, доступности и разумљивости.

Развој званичне статистике, производња и дисеминација резултата званичне статистике спроводе се на основу статистичких стандарда, у складу са потребама корисника, принципима одређеним у члану 5. овог закона, као и међународним статистичким стандардима и препорукама, у циљу остваривања квалитета.

## Глава II

## ОРГАНИЗАЦИЈА СИСТЕМА ЗВАНИЧНЕ СТАТИСТИКЕ РЕПУБЛИКЕ СРБИЈЕ

### Систем званичне статистике Републике Србије

### Члан 7.

Систем званичне статистике састоји се од одговорних произвођача званичне статистике у Републици Србији и обухвата:

1. Републички завод за статистику, који је главни произвођач, дисеминатор и координатор Система званичне статистике,
2. Народну банку Србије,
3. остале одговорне произвођаче званичне статистике који производе и врше дисеминацију резултата званичне статистике, у складу са овим законом.

### Републички завод за статистику

### Члан 8.

Републички завод за статистику (у даљем тексту: Завод) јесте посебна организација која професионално независно обавља послове у складу са овим законом и прописима донетим на основу овог закона.

Завод је главни произвођач званичне статистике у Републици Србији и главни координатор свих активности у вези с развојем, производњом и дисеминацијом званичне статистике у оквиру Системa званичне статистике.

Завод представља Систем званичне статистике у међународном статистичком систему.

Заводу не може бити наметнута обавеза чије би испуњење било у супротности са одредбама и принципима из члана 5. овог закона.

**Делокруг Завода**

**Члан 9.**

Делокруг Завода чине следећи послови:

1) припрема и спровођење активности званичне статистике, укључујући развој, производњу и дисеминацију резултата званичне статистике из своје надлежности;

2) предлагање унапређења Система званичне статистике и израда нацрта законских и других прописа ради унапређења Система званичне статистике;

3) координација и израда нацрта петогодишњег програма званичне статистике (у даљем тексту: Програм), укључујући стратегију развоја;

4) координација и израда предлога годишњег плана званичне статистике (у даљем тексту: План);

5) координација и израда нацрта извештаја о извршењу Програма и Плана;

6) координација и развој Система званичне статистике и праћење спровођења принципа званичне статистике;

7) заштита и јачање професионалне независности Система званичне статистике;

8) развој статистичких метода и техника, израда смерница за развој, производњу и дисеминацију резултата званичне статистике;

9) доношење и одржавање статистичких стандарда који се користе за спровођење активности званичне статистике из надлежности Завода и праћење њихове примене у Систему званичне статистике, у складу с међународним статистичким стандардима и прописима;

10) испуњавање међународних обавеза званичне статистике из надлежности Завода, учествовање у програмима међународне сарадње и представљање Система званичне статистике у међународном статистичком систему;

11) праћење и спровођење контроле квалитета резултата званичне статистике и анализе и службена тумачења резултата званичне статистике из делокруга Завода;

12) надзор над спровођењем одредаба овог закона;

13) други стручни послови утврђени законом и другим прописима.

**Финансијска средства Завода**

**Члан 10.**

Средства за финансирање активности Завода обезбеђују се у буџету Републике Србије, у складу са Програмом и Планом и преузетим међународним обавезама.

Обезбеђена средства из става 1. овог члана, у складу са принципом адекватности ресурса и принципом рационалности трошкова, морају бити, уз ефикасно трошење, довољнa за несметано обављање активности званичне статистике и испуњење међународних обавеза.

Завод може остваривати приходе пружањем додатних услуга, по посебним захтевима, под условом да те активности не ометају обављање редовних активности.

Трошкове обављања додатних услуга из става 3. овог члана плаћа подносилац захтева.

Средства из става 4. овог члана користе се за финансирање додатних трошкова насталих пружањем услуга из става 3.

Извор финансирања активности Завода могу бити и донације.

Средства из донација су наменски приход и користе се у складу са уговором потписаним са донатором.

Средства из ст. 3. и 6. овог члана посебно се финансијски исказују вођењем одвојеног рачуноводства.

**Руковођење Заводом**

**Члан 11.**

Радом Завода руководи директор, кога поставља Влада, на основу спроведеног конкурса заснованог на релевантним стручним компетенцијама, на период од пет година (у даљем тексту: Директор).

**Права и дужности Директора**

**Члан 12.**

Директор има следећа права и дужности:

1. одлучује о правима и дужностима запослених, у складу са важећим прописима;
2. заступа и представља Завод и закључује споразуме у вези са обављањем послова из делокруга Завода;
3. стара се о законитом и благовременом извршавању послова из делокруга Завода;
4. обавља и друге послове у складу са важећим прописима.

Директор је главни статистичар Система званичне статистике (у даљем тексту: Главни статистичар).

На питања која нису уређена овим законом, а односе се на постављења на положај, права и дужности Директора, примењују се прописи којима се уређују организација и рад државне управе, положај државних службеника, као и прописи којима се уређују плате државних службеника.

**Професионална независност Директора**

**Члан 13.**

У обављању својих дужности Директор делује у складу са принципом професионалне независности.

Директор има право да јавно реагује у случају погрешног тумачења или злоупотребе резултата званичне статистике.

**Услови за постављење Директора**

**Члан 14.**

За Директора може бити постављено лице које испуњава следеће услове:

1. да је пунолетни држављанин Републике Србије са пребивалиштем на територији Републике Србије;
2. да му раније није престајао радни однос у државном органу због теже повреде дужности из радног односа и није осуђиван на казну затвора од најмање шест месеци;
3. да има стечено високо образовање на основним академским студијама у обиму од најмање 240 ЕСПБ, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;
4. да има најмање девет година радног искуства у струци или седам година радног искуства у струци, од којих најмање две године на руководећим радним местима или пет година радног искуства на руководећим радним местима;
5. да поседује професионалне компетенције;
6. да има положен државни стручни испит;
7. да поседује активно знање енглеског језика;
8. да поседује знање рада на рачунару.

**Престанак мандата Директора**

**Члан 15.**

Мандат Директора се не може окончати пре његовог истека ако би престанак његовог мандата, из било ког разлога, угрозио примену основних принципа званичне статистике.

Влада разрешава Директора пре истека мандата, на предлог председника Владе, само у следећим случајевима:

1) ако поднесе писмену оставку;

2) ако постане трајно неспособан за обављање дужности;

3) ако буде правоснажно осуђен на казну затвора од најмање шест месеци или му је изречена условна осуда на казну затвора од најмање шест месеци, без обзира на период проверавања за кривично дело које га чини недостојним за вршење дужности.

**Заменик директора**

**Члан 16.**

Директор може имати заменика.

Заменик директора замењује Директора у случају његовог одсуства или спречености и обавља и друге послове које му повери Директор.

Заменикa директора поставља Влада на предлог Директора.

За свој рад заменик директора одговара Директору.

На питања која нису уређена овим законом, а односе се на постављења на положај, права и дужности заменика директора, примењују се прописи којима се уређују организација и рад државне управе, положај државних службеника, као и прописи којима се уређују плате државних службеника.

**Народна банка Србије**

**Члан 17.**

Народна банка Србије одговорна је за обављање послова званичне статистике одређених Програмом и Планом, у складу са одредбама овог закона и другим прописима којима се уређује област званичне статистике, принципима званичне статистике и међународним статистичким стандардима.

У развоју, производњи и дисеминацији званичне статистике из става 1. овог члана Народна банка Србије сарађује са Заводом.

Начин сарадње из става 2. може се уредити споразумом између Народне банке Србије и Завода.

Народна банка Србије поставља стандарде за званичну статистику у оквиру своје надлежности.

Народна банка Србије има право да јавно реагује у случају погрешног тумачења или злоупотребе резултата званичне статистике из своје надлежности.

### Остали одговорни произвођачи званичне статистике

### Члан 18.

Остали одговорни произвођачи званичне статистике су одговорни за развој, производњу и дисеминацију званичне статистике, како је предвиђено Програмом и Планом.

Остали одговорни произвођачи званичне статистике имају обавезу да активности званичне статистике обављају у складу са одредбама овог закона и другим прописима којима се уређује област званичне статистике, принципима званичне статистике и стандардима и смерницама које одређује Главни статистичар.

Остали одговорни произвођачи званичне статистике имају право да јавно реагују у случају погрешног тумачења или злоупотребе резултата званичне статистике у оквиру својих надлежности.

**Поверавање послова Градској управи Града Београда**

**Члан 19.**

Завод за потребе обављања активности званичне статистике на територији Града Београда поверава послове прикупљања података Градској управи Града Београда у складу са Планом.

Градска управа Града Београда при обављању поверених послова из става 1. овог члана поступа у складу са овим законом.

**Лица ангажована за обављање појединих послова у вези са активностима званичне статистике**

**Члан 20.**

Одговорни произвођачи званичне статистике могу за обављање појединих послова у вези са активностима званичне статистике закључивати уговоре са физичким лицима (анкетар, проценитељ, пописивач, контролор, инструктор и др.) или правним лицима регистрованим за обављање тих послова, у складу са законом.

Лица из става 1. овог члана дужна су да приликом обављања послова благовремено поступају, у складу са инструкцијама добијеним од одговорних произвођача званичне статистике, на начин којим се неће нарушавати углед и поверење јавности у Систем званичне статистике.

За обављање послова из става 1. овог члана не могу бити ангажована физичка лица против којих је покренута истрага, подигнута оптужница, као ни лица осуђивана на казну затвора од најмање шест месеци.

Одговорни произвођачи званичне статистике, у циљу извршењa уговора који се закључују са лицима из става 1. овог члана и поштовања својих правних обавеза, прикупљају и обрађују податке о личности (име и презиме, јединствени матични број грађана, пребивалиште, боравиште, број текућег рачуна и друге неопходне податке) са сврхом остваривања права и обавеза по основу рада ангажованих лица.

Директор или овлашћени представник другог одговорног произвођача званичне статистике, издаје писмено овлашћење лицима из става 1. овог члана која обављају послове непосредног прикупљања и контроле квалитета података.

**Глава III**

**ПРОГРАМ И ПЛАН ЗВАНИЧНЕ СТАТИСТИКЕ**

**Сврха Програма и Плана**

**Члан 21.**

Програмом се утврђују редовне активности званичне статистике за период од пет година, а Планом за период од годину дана.

Програм и План су кључни инструменти за ефективно и ефикасно стратешко и оперативно руковођење и координацију активности Система званичне статистике.

**Припрема Програма и Плана**

**Члан 22.**

Завод припрема нацрт Програма и предлог Плана у сарадњи са осталим одговорним произвођачима званичне статистике, у складу са принципима званичне статистике.

**Садржај Програма**

**Члан 23.**

Програм садржи:

1) стратегију развоја званичне статистике у Републици Србији;

2) преглед очекиваних резултата званичне статистике;

3) преглед најзначајнијих инфраструктурних и развојних активности;

4) преглед одговорних произвођача званичне статистике;

5) информације о очекиваним проблемима и условима за реализацију Програма.

**Садржај Плана**

**Члан 24.**

План садржи ближу разраду Програма, односно детаљнији приказ следећих података у вези са планираним статистичким истраживањима и осталим активностима:

1) надлежност одговорних произвођача званичне статистике за поједина статистичка истраживања или активности;

2) идентификационе податке о статистичким истраживањима или активностима и њихов кратак садржај;

3) правни основ за прикупљање података;

4) периодику и референтни период или датум;

5) изворе података и методе њиховог прикупљања;

6) територијални ниво објављивања и рокове за прве резултате званичне статистике.

**Усвајање Програма и Плана**

**Члан 25.**

Програм усваја Народна скупштина, а План Влада.

Приликом усвајања аката из става 1. овог члана, Народна скупштина односно Влада неће поступати на начин којим се нарушава професионална независност одговорних произвођача званичне статистике.

Документи из става 1. овог члана објављују се у „Службеном гласнику Републике Србије”.

**Извештај о извршењу Програма и Плана**

**Члан 26.**

Завод, у сарадњи са осталим одговорним произвођачима званичне статистике, припрема Извештај о реализацији Програма, који доставља Народној скупштини на разматрање и одлучивање.

Завод, у сарадњи са осталим одговорним произвођачима званичне статистике, припрема Извештај о реализацији Плана, који се доставља Влади на разматрање и одлучивање.

**Спровођење непланираних активности званичне статистике на основу акта Владе**

**Члан 27.**

Влада може својим актом наложити одговорном произвођачу званичне статистике да спроведе активности званичне статистике које нису утврђене Програмом или Планом, у складу са одредбама овог закона.

Средства за спровођење статистичких активности из става 1. овог члана морају бити обезбеђена у буџету Републике Србије.

## Глава IV

**СТАТИСТИЧКИ САВЕТ И ДРУГА САВЕТОДАВНА ТЕЛА**

### Статистички савет

### Члан 28.

### Статистички савет је саветодавно и стручно тело за стратешка питања званичне статистике.

### Статистички савет се састоји од најмање седам именованих чланова који представљају различите категорије корисника званичне статистике.

### Чланови из става 2. не могу бити лица укључена у рад организационих јединица у чијем се делокругу налазе активности званичне статистике.

### Директор је члан Статистичког савета по положају.

### Директор покреће поступак за именовање чланова Статистичког савета.

### Чланове Статистичког савета именује Влада на пет година.

Стручне и административне послове за потребе Статистичког савета обавља Завод.

Финансијска средства неопходна за рад Статистичког савета обезбеђују се из буџета Републике Србије, у оквиру средстава намењених за рад Завода.

### Статистички савет међу својим члановима бира председника савета. Директор не може бити председник Статистичког савета.

### Статистички савет даје стручна мишљења и предлоге о:

### нацртима закона и других прописа који се односе на активности званичне статистике;

### садржају Програма и Плана;

### спровођењу Програма и Плана;

### усаглашености Система званичне статистике са принципима званичне статистике;

### осталим питањима од значаја за функционисање званичне статистике.

### Статистички савет усваја пословник о раду којим се детаљно регулишу његови задаци, организација, методи рада и доношење одлука.

### 

### Друга саветодавна тела

### Члан 29.

Директор може да оснива и друга саветодавна тела као подршку стратешким и методолошким активностима званичне статистике.

## Глава V

## КООРДИНАЦИЈА СИСТЕМА ЗВАНИЧНЕ СТАТИСТИКЕ

**Координација Система званичне статистике**

**Члан 30.**

Завод је главни координатор Система званичне статистике.

Завод се стара о примени принципа званичне статистике и промовише добру праксу у оквиру Система званичне статистике.

**Главни статистичар Система званичне статистике**

**Члан 31.**

Главни статистичар из члана 12. став 2. овог закона има следеће дужности:

1. штити професионалну независност Система званичне статистике нарочито од политичких, комерцијалних и других непрофесионалних утицаја;
2. координира статистичке активности одговорних произвођача званичне статистике;
3. утврђује принципе и смернице за израду стратешких докумената и политика Система званичне статистике;
4. одлучује о садржају Програма и Плана, као и нацрта извештаја о њиховом спровођењу, у складу са овим законом;
5. одлучује о статистичким стандардима који су обавезујући за одговорне произвођаче званичне статистике;
6. доноси Кодекс праксе на предлог Националног координационог одбора званичне статистике;
7. доноси Правилник о процесу акредитације одговорних произвођача званичне статистике;
8. одлучује о статусу одговорног произвођача званичне статистике на основу извештаја о усаглашености одговорног произвођача званичне статистике са принципима овог закона и Кодексом праксе.

**Национални координациони одбор званичне статистике**

**Члан 32.**

Национални координациони одбор званичне статистике (у даљем тексту: Координациони одбор) јесте координационо тело Система званичне статистике, које чине одговорни произвођачи званичне статистике.

Координационом одбору председава Главни статистичар.

Чланови и заменици чланова Координационог одбора су представници одговорних произвођача званичне статистике.

Координациони одбор усваја пословник о раду.

Финансијска средства неопходна за рад Координационог одбора обезбеђују се буџетом Републике Србије у оквиру средстава намењених за рад Завода.

Координациони одбор обавља следеће послове:

1. учествује у одређивању приоритета и дефинисању стратегије развоја, производње и дисеминације званичне статистике;
2. даје мишљења и предлоге у вези са координацијом развоја, производње и дисеминације званичне статистике;
3. даје мишљења и предлоге Главном статистичару у вези са смерницама за израду стратешких докумената и политика Система званичне статистике;
4. даје мишљење и предлоге Главном статистичару у вези са статистичким стандардима који су обавезујући за одговорне произвођаче званичне статистике;
5. учествује у изради и утврђује предлог Кодекса праксе;
6. учествује у изради и утврђује предлог Правилника о процесу акредитације одговорних произвођача званичне статистике и других аката;
7. даје мишљење на предложени Програм, План и извештаје о реализацији Програма и Плана;
8. учествује у успостављању система за утврђивање усаглашености одговорних произвођача званичне статистике са принципима овог закона и Кодексом праксе;
9. на захтев Главног статистичара, даје мишљења и о другим питањима од значаја за ефикасно функционисање Система званичне статистике.

**Акредитација произвођача званичне статистике**

**Члан 33.**

Одговорни произвођачи званичне статистике дужни су да прођу кроз процес акредитације ради утврђивања усаглашености одговорних произвођача званичне статистике са принципима овог закона, Кодексом праксе и формулисања препорука за унапређење производње и дисеминације резултата званичне статистике.

Завод и Народна банка Србије не пролазе кроз процес акредитације.

Статус одговорног произвођача званичне статистике утврђује се за период од пет година.

Процес акредитације одговорних произвођача званичне статистике уређује се Правилником о процесу акредитације одговорних произвођача званичне статистике.

**Право приступа индивидуалним подацима одговорних произвођача званичне статистике**

**Члан 34.**

Завод има право приступа индивидуалним подацима којима располажу други одговорни произвођачи званичне статистике уколико су ти подаци неопходни за спровођење активности званичне статистике или за процену квалитета резултата званичне статистике.

Право приступа Завода индивидуалним подацима којима располаже Народна банка Србије обезбеђује се уз претходну сагласност гувернера Народне банке Србије.

## Глава VI

## ПРИКУПЉАЊЕ ПОДАТАКА

**Овлашћење одговорних произвођача званичне статистике за прикупљање података**

**Члан 35.**

Одговорни произвођачи званичне статистике имају право да прикупљају и обједињују податке из свих расположивих извора.

Избор извора података врши се на основу стручних разматрања, узимањем у обзир квалитет података, трошкове прикупљања података и оптерећеност давалаца података.

Уколико постоје извори административних података одговарајућег садржаја и квалитета, не прикупљају се подаци од извештајних јединица.

**Обавеза обавештавања о статистичком истраживању**

**Члан 36.**

Пре почетка прикупљања података, одговорни произвођач званичне статистике дужан је да обавести даваоце података о:

1. правном основу за спровођење статистичког истраживања;
2. циљу спровођења статистичког истраживања;
3. року за достављање података;
4. обавези да добијене податаке користи искључиво у статистичке сврхе и да предузима мере за обезбеђење њихове поверљивости.

**Обавезе давалаца података**

**Члан 37.**

Даваоци података дужни су да без накнаде и уз поштовање рокова наведених у Плану дају тачне, комплетне и ажурне податке, који по садржини и облику одговарају захтевима одговорног произвођача званичне статистике.

Извештајне јединице су дужне да омогуће проверу датих података.

Уколико подаци извештајних јединица нису комплетни или ажурни, извештајне јединице имају обавезу да их исправе односно употпуне у складу са датим смерницама и дефинисаним роковима.

### Надокнада извештајним јединицама

### Члан 38.

У изузетним случајевима, одговорни произвођачи званичне статистике могу одлучити да дају надокнаду извештајним јединицама – домаћинствима и физичким лицима за истраживања која представљају значајно оптерећење.

**Пилот-истраживања**

**Члан 39.**

Пилот-истраживања могу да се спроводе у случајевима када се укаже потреба за проценом квалитета методологије, извора или квалитета података које треба прикупити статистичким истраживањима. Завод и други одговорни произвођачи званичне статистике могу да спроводе пилот- истраживања и када нису предвиђена Планом.

Подаци прикупљени спровођењем пилот-истраживања нису резултати званичне статистике и на њих се не односе одредбе овог закона о дисеминацији података, али се на њих примењују све одредбе овог закона које се односе на статистичку поверљивост.

Када извештајне јединице дају податке за потребе спровођења пилот-истраживања дужне су да дају тачне, потпуне и ажурне податке без накнаде, у садржају, облику и у роковима које одреди одговорни произвођач званичне статистике.

**Право преузимања података из извора административних података**

**Члан 40.**

Даваоци административних података дужни су да одговорним произвођачима званичне статистике, без накнаде, омогуће преузимање административних података, на нивоу који је неопходан за производњу званичне статистике, укључујући идентификаторе и метаподатке који омогућавају оцену квалитета података.

Даваоци административних података из става 1. овог члана не могу се позивати на посебне одредбе о поверљивости или тајности које предвиђају други закони, осим уколико ти закони изричито искључују употребу података у статистичке сврхе.

Одговорни произвођачи званичне статистике могу даваоцима административних података предложити увођење нових извора административних података, као и одговарајући развој метода и система вођења извора административних података ради смањења оптерећења извештајних јединица и других потреба званичне статистике.

Даваоци административних података, при преносу података о личности одговорним произвођачима званичне статистике за потребе званичне статистике, нису дужни да о преносу тих података обавесте лица на која се подаци односе.

Услови и начин преузимања података из става 1. овога члана могу се уредити писаним споразумом између одговорних произвођача званичне статистике и давалаца административних података, о чему се обавезно обавештава Завод.

**Обавезе при заснивању нових или промене постојећих извора административних података**

**Члан 41.**

Органи јавне власти и друга правна лица дужни су да при увођењу нових или промени постојећих извора административних података обавесте Завод и консултују се са Заводом.

Органи јавне власти и друга правна лица дужни су да пре укидања или смањења обухвата извора административних података о томе благовремено обавесте Завод и одговорне произвођаче званичне статистике који користе наведене изворе административних података за активности званичне статистике.

**Право преузимања база података од других правних лица**

**Члан 42.**

Одговорни произвођач званичне статистике има право да преузима базе података и од других правних лица, поред права преузимања података из члана 40. овог закона, ради унапређења Система званичне статистике.

Ради преузимања база података из става 1. овог члана, одговорни произвођач званичне статистике закључује споразум о преузимању база података, са накнадом или без ње.

**Прилагођавање прикупљених података статистичким стандардима**

**Члан 43.**

Одговорни произвођачи званичне статистике имају право да прилагоде прикупљене податке како би се ускладили са статистичким стандардима који се примењују у Систему званичне статистике.

**Пописи**

**Члан 44.**

Пописи се регулишу посебним законима и финансирају се средствима из буџета Републике Србије.

Активности прописане у вези с пописима укључују се у Програм и План.

Одредбе овог закона примењују се приликом спровођења свих пописних активности уколико нису у супротности са одредбама посебног закона којим се уређује спровођење одређеног пописа.

**Статистички регистри**

**Члан 45.**

Статистички регистарје регистаркоји се формира и ажурира из статистичких истраживања, укључујући изворе административних података, пописе и друге изворе.

Статистички регистри садрже податке о статистичким јединицама и њиховим карактеристикама, укључујући идентификаторе који су неопходни за спровођење статистичких истраживања.

Статистички регистри се користе искључиво у статистичке сврхе.

Статистичке регистре формира, развија и одржава Завод.

За потребе установљавања и вођења статистичких регистара, Завод има право да преузима индивидуалне податке са идентификаторима од давалаца административних података без накнаде.

Статистички регистри подлежу принципу статистичке поверљивости.

**Глава VII**

**ОБРАДА И ЧУВАЊЕ ПОДАТАКА**

**Безбедна обрада и чување података**

**Члан 46.**

Сваки одговорни произвођач званичне статистике дужан је да заштити поверљиве податке током процеса производње и дисеминације званичне статистике и да предузме све потребне регулаторне, административне, техничке и организационе мере да би се спречио приступ неовлашћеним лицима.

**Одстрањивање идентификатора**

**Члан 47.**

Одговорни произвођачи званичне статистике могу да обрађују и чувају индивидуалне податке са идентификаторима у периоду у ком су потребни ради употребе у статистичке сврхе.

Одговорни произвођачи званичне статистике, након завршетка обраде прикупљених података, дужни су да одстране идентификаторе извештајних и статистичких јединица.

Одговорни произвођачи званичне статистике уништавају статистичке упитнике и друге документе који садрже поверљиве податке добијене приликом спровођења статистичких истраживања, након што престане потреба за њиховом употребом у статистичке сврхе, у складу са важећим прописима који уређују поступке са архивском грађом и регистратурским материјалом.

Заштита архивске грађе и регистратурског материјала врши се у складу с важећим прописима који уређују поступке са архивском грађом и регистратурским материјалом.

**Начин и рок чувања података без идентификатора**

**Члан 48.**

Одговорни произвођачи званичне статистике дужни су да без идентификатора чувају податке у електронској форми, који су шифрирани до нивоа статистичке јединице, на период од најмање десет година, уколико посебним законом није другачије одређено.

**Акти о чувању и начину коришћења података**

**Члан 49.**

Директор, односно овлашћени представник другог одговорног произвођача званичне статистике, доноси, у складу са стандардима, акт којим се ближе регулише чување и организовање података у циљу спречавања уништавања, злоупотребе, крађе или нелегалног приступа подацима којима располаже одговорни произвођач званичне статистике, у складу са овим законом.

Директор, односно овлашћени представник другог одговорног произвођача званичне статистике, доноси, у складу са стандардима, посебан акт којим се ближе регулише начин коришћења података којима располаже одговорни произвођач званичне статистике, у складу са овим законом.

**Oбрадa података о личности за потребе званичне статистике**

**Члан 50.**

У оквиру обраде података о личности за потребе званичне статистике, у складу са овим законом и другим прописима којима се уређује област званичне статистике, одговорни произвођачи званичне статистике, ради остваривања сврхе званичне статистике дефинисане чланом 2. овога закона, немају обавезу да извештајним и статистичким јединицама која су физичка лица обезбеде: право приступа, право на исправку и допуну, право на ограничење обраде, право на брисање, као ни право на приговор на обраду података о личности.

Извештајним и статистичким јединицама не дају се друга обавештења у вези са прикупљањем и обрадом података изузев обавештења из члана 36. овог закона.

**Глава VIII**

**СТАТИСТИЧКА ПОВЕРЉИВОСТ**

**Подаци који подлежу статистичкој поверљивости**

**Члан 51.**

Индивидуални подаци који омогућавају идентификацију физичких или правних лица, на директан или индиректан начин, подлежу статистичкој поверљивости.

Поред података из става 1. овог члана, следећи агрегирани подаци, осим резултата званичне статистике предвиђених Програмом и Планом, подлежу статистичкој поверљивости:

1) Агрегирани подаци који се односе на једну до три статистичке јединице, када су те јединице физичка или правна лица, уколико се једна од тих јединица може идентификовати директно или индиректно, чиме се откривају подаци о тој јединици.

2) Агрегирани подаци који се односе на више од три статистичке јединице, уколико их је Главни статистичар означио као поверљиве ради обезбеђења примене принципа статистичке поверљивости.

3) Подаци који су означени као тајнa у складу са прописима којима се уређује тајност података.

**Прикупљање и обрада података о личности за потребе званичне статистике**

**Члан 52.**

Одговорни произвођачи званичне статистике имају право да, приликом обављања послова у вези са активностима званичне статистике, а ради производње и дисеминације резултата званичне статистике, прикупљају и обрађују податке о личности у циљу обављања послова у јавном интересу без претходне сагласности извештајних и статистичких јединица, у складу са овим законом.

Сви прикупљени подаци о личности подлежу статистичкој поверљивости**.**

**Почетак примене статистичке поверљивости**

**Члан 53.**

Одредбе овог закона које се односе на статистичку поверљивост примењују се од тренутка када даваоци података ставе на располагање или доставе податке одговорном произвођачу званичне статистике.

**Коришћење података који подлежу статистичкој поверљивости**

**Члан 54.**

Подаци који се прикупљају искључиво у статистичке сврхе, као и остали подаци који подлежу статистичкој поверљивости, користе се искључиво у статистичке сврхе и не могу се користити у друге сврхе, укључујући: надзор, контролу, истражне поступке, судске поступке, административно одлучивање или друге поступке које воде било који органи власти или међународне организације и који се тичу неког физичког или правног лица, нити се за та лица на основу истих података могу установљавати било каква права или обавезе.

Уколико је одредба из става 1. овог члана у супротности са одредбама других прописа, примењују се одредбе овог члана закона.

**Забрана откривања података који подлежу статистичкој поверљивости**

**Члан 55.**

Податке који подлежу статистичкој поверљивости, у складу са овим законом, забрањено је било коме достављати или на други начин откривати, као и користити за властите потребе или потребе трећих лица, изузев употребе у складу са чланом 34. овог закона.

**Приступ индивидуалним подацима без идентификатора за потребе научних истраживања**

**Члан 56.**

Завод и остали одговорни произвођачи званичне статистике могу да обезбеде научноистраживачкој институцији индивидуалне податке без идентификатора, на основу писаног захтева.

Научноистраживачка институција, из става 1. овог члана, дужна је да у захтеву прецизно назначи сврху коришћења индивидуалних статистичких података без идентификатора.

Коришћење података из става 1. овог члана регулише се посебним уговором.

Научноистраживачка институција из става 1. овог члана дужна је да податке користи искључиво у сврхе које је назначила у захтеву, да неовлашћеним лицима не дозволи приступ овим подацима и да након употребе уништи те податке.

Одговорни произвођачи званичне статистике воде евиденцију о научноистраживачким институцијама из става 3. овог члана и о намени за коју се подаци обезбеђују.

**Обавезе лица овлашћених за обављање послова званичне статистике**

**Члан 57.**

Физичка лица овлашћена за обављање послова у вези са активностима званичне статистике на основу радног односа заснованог са одговорним произвођачем званичне статистике или радног ангажовања у складу са чланом 20. овог закона, дужна су да при обављању послова поступају у складу са одредбама о статистичкој поверљивости и забраном из члана 55. овог закона.

Обавеза лица из става 1. овог члана траје и након престанка обављања послова.

**Изјава о поверљивости**

**Члан 58.**

Лица из члана 57. овог закона дужна су да потпишу изјаву о поверљивости којом се гарантује испуњење свих обавеза из члана 57. овог закона.

**Глава IX**

**ДИСЕМИНАЦИЈА**

**Дисеминација резултата званичне статистике**

**Члан 59.**

Одговорни произвођачи званичне статистике врше дисеминацију резултата званичне статистике.

Уз резултате званичне статистике, корисницима званичне статистике морају бити доступни подаци о одговорном произвођачу званичне статистике и метаподаци, односно методолошка објашњења у виду коментара, како би им се олакшало тумачење и пружила стручна помоћ.

Резултати званичне статистике доступни су истовремено и на исти начин свим корисницима без надокнаде.

Одговорни произвођачи званичне статистике развијају и одржавају јавно доступне базе података и објављују саопштења и публикације као производ званичне статистике.

Одговорни произвођачи званичне статистике дужни су да приликом дисеминације резултате званичне статистике јасно разграниче од других података.

**Календар објављивања**

**Члан 60.**

Дисеминација резултата званичне статистике врши се у роковима одређеним Календаром објављивања (у даљем тексту: Календар).

Одговорни произвођачи званичне статистике дужни су да израде и објаве Календар, у коме су наведени планирани датуми и тачно време објављивања резултата званичне статистике, најкасније два месеца након усвајања Плана.

Одговорни произвођачи званичне статистике објављују Календар на својим интернет презентацијама, а по потреби и на други одговарајући начин.

Свако одступање од рокова наведених у Календару мора бити најављено најмање два радна дана пре дана објављивања утврђеног Календаром, са обавезним образложењем и новим датумом објављивања.

**Забрана откривања резултата званичне статистике пре дисеминације**

**Члан 61.**

Резултате званичне статистике забрањено је откривати пре њихове дисеминације предвиђене Календаром.

**Тумачење резултата званичне статистике**

**Члан 62.**

Одговорни произвођачи званичне статистике дужни су да дају стручна тумачења и податке о квалитету резултата званичне статистике.

**Обавеза навођења извора резултата званичне статистике**

**Члан 63.**

Корисници званичне статистике дужни су да приликом коришћења резултата званичне статистике наведу њихов извор.

**Услуга званичне статистике по захтеву корисника**

**Члан 64.**

Директор или овлашћено лице одговорног произвођача званичне статистике може дати сагласност за пружање услуге која се односи на посебне статистичке анализе, прикупљање или обраду података по захтеву корисника (у даљем тексту: Услуга). Пружање Услуге не сме угрозити производњу и квалитет званичне статистике или кредибилитет одговорних произвођача званичне статистике.

Корисник сноси трошкове за пружену Услугу.

Одговорни произвођачи званичне статистике формирају цену услуге, у складу са критеријумима и на начин утврђен правилником који доноси Главни статистичар.

Резултати Услуге из става 1. овог члана не сматрају се резултатима званичне статистике и могу се објавити на интернет презентацији одговорних произвођача званичне статистике, уз обавезну напомену да не представљају резултате званичне статистике.

Учествовање у статистичким истраживањима која се спроводе с циљем да се пруже услуге прикупљања података по захтеву корисника није обавезујуће за даваоце података.

Одредбе овог закона о статистичкој поверљивости у потпуности се примењују на пружање Услуга.

## Глава X

## МЕЂУНАРОДНА САРАДЊА

**Сарадња са међународним статистичким и другим организацијама**

**Члан 65.**

Завод сарађује са међународним статистичким и другим организацијама.

Координациона улога Завода у међународној статистичкој сарадњи

Члан 66.

У Систему званичне статистике Завод има координациону улогу у оквиру међународне статистичке сарадње.

У извршавању међународних обавеза, Завод и други одговорни произвођачи званичне статистике дужни су да обезбеде упоредивост статистичких података са другим државама и спроводе сарадњу са међународним организацијама и произвођачима званичне статистике из других држава, закључењем уговора и споразума о међународној сарадњи, уз обавезу поштовања и примене међународних стандарда.

## Глава XI

## КАЗНЕНЕ ОДРЕДБЕ

**Члан 67.**

Новчаном казном у износу од 100.000 до 450.000 динара казниће се за прекршај одговорни произвођачи званичне статистике – правна лица, осим органа Републике Србије:

1) уколико не обавесте даваоце података о статистичком истраживању у складу са чланом 36. овог закона;

2) уколико, у складу са чланом 46. овог закона, не заштите поверљиве податке током процеса производње и дисеминације званичне статистике и не предузму све потребне регулаторне, административне, техничке и организационе мере да би се спречио приступ неовлашћеним лицима.

Новчаном казном у износу од 50.000 до 150.000 динара казниће се за прекршај из става 1. тач. 1) и 2) овог члана и одговорно лице у одговорном произвођачу званичне статистике – правном лицу, као и одговорно лице у државном органу.

**Члан 68.**

Новчаном казном у износу од 100.000 до 450.000 динара казниће се за прекршај даваоци података – правна лица, осим Републике Србије, територијалне аутономије, јединице локалне самоуправе и њихових органа, уколико не изврше обавезу давања тачних, комплетних и ажурних података, без накнаде и уз поштовање рокова наведених у Плану, који по садржини и облику одговарају захтевима одговорног произвођача званичне статистике, у складу са чланом 37. став 1. овог закона.

Новчаном казном у износу од 50.000 до 150.000 динара казниће се за прекршај из става 1. овог члана и одговорно лице у правном лицу, као и одговорно лице у државном органу, органу територијалне аутономије или органу јединице локалне самоуправе.

Новчаном казном у износу од 10.000 до 100.000 динара казниће се за прекршај из става 1. овог члана и давалац података физичко лице и предузетник.

**Члан 69.**

Новчаном казном у износу 100.000 до 450.000 динара казниће се за прекршај извештајне јединице – правна лица осим органа Републике Србије, територијалне аутономије и јединице локалне самоуправе:

1. уколико не омогуће проверу датих података, односно не исправе или не употпуне податке у складу са датим смерницама и дефинисаним роковима, сходно члану 37. ст. 2. и 3. овог закона;
2. уколико, за потребе спровођења пилот-истраживања, не изврше обавезу давања тачних, потпуних и ажурних података без накнаде, у садржају, облику и у роковима које одреди произвођач званичне статистике података, у складу са чланом 39. став 3. овог закона.

Новчаном казном у износу од 50.000 до 150.000 динара казниће се за прекршај из става 1. овог члана и одговорно лице у правном лицу, као и одговорно лице у државном органу, органу територијалне аутономије или органу јединице локалне самоуправе.

Новчаном казном у износу од 10.000 до 100.000 динара казниће се за прекршај из става 1. овог члана и извештајна јединица – физичко лице и предузетник.

**Члан 70.**

Новчаном казном у износу од 100.000 до 450.000 динара казниће се за прекршај Даваоци административних података – правна лица, осим органа Републике Србије, територијалне аутономије и јединице локалне самоуправе, уколико одговорним произвођачима званичне статистике, у складу са чланом 40. став 1. овог закона, не омогуће преузимање административних података, без накнаде, на нивоу који је неопходан за производњу званичне статистике, укључујући идентификаторе и метаподатке који омогућавају оцену квалитета података.

Новчаном казном у износу од 50.000 до 150.000 динара казниће се за прекршај из става 1. овог члана и одговорно лице у правном лицу, као и одговорно лице у државном органу, органу територијалне аутономије или органу јединице локалне самоуправе.

**Члан 71.**

Новчаном казном у износу 100.000 до 450.000 динара казниће се за прекршај одговорни произвођачи званичне статистике – правна лица, осим органа Републике Србије, који податке који се прикупљају искључиво у статистичке сврхе, као и остале податке који подлежу статистичкoj поверљивости, користе противно одредбама члана 54. овог закона.

Новчаном казном у износу од 50.000 до 150.000 динара казниће се за прекршај из става 1. овог члана и одговорно лице у одговорном произвођачу званичне статистике, као и одговорно лице у државном органу.

**Члан 72.**

Новчаном казном у износу од 100.000 до 450.000 динара казниће се за прекршај правна лица, осим органа Републике Србије, територијалне аутономије и јединице локалне самоуправе, која поступају супротно забрани откривања података који подлежу статистичкој поверљивости из члана 55. овог закона.

Новчаном казном у износу од 20.000 до 150.000 динара казниће се за прекршај из става 1. овог члана одговорно лице у правном лицу, одговорно лице у државном органу, органу територијалне аутономије, органу јединице локалне самоуправе.

Новчаном казном у износу од 10.000 до 100.000 динара казниће се за прекршај из става 1. овог члана физичко лице.

**Члан 73.**

Новчаном казном у износу од 100.000 до 450.000 динара казниће се за прекршај научноистраживачка институција – правно лице, осим органа Републике Србије, територијалне аутономије и јединице локалне самоуправе која користи индивидуалне податке без идентификатора, противно одредбама члана 56. овог закона.

Новчаном казном у износу од 50.000 до 150.000 динара казниће се за прекршај из става 1. овог члана и одговорно лице у научноистраживачкој институцији, као и одговорно лице у државном органу, органу територијалне аутономије или органу јединице локалне самоуправе.

**Члан 74.**

Новчаном казном у износу од 15.000 до 120.000 динара казниће се за прекршај физичко лице овлашћено за обављање послова у вези са активностима званичне статистике, уколико у обављању наведених послова поступа противно одредбама члана 57. овог закона.

**Глава XII**

**ПРЕЛАЗНЕ И ЗАВРШНЕ ОДРЕДБЕ**

**Рок за доношење подзаконских аката**

**Члан 75.**

Подзаконски акти за спровођење овог закона донеће се у року од једне године од дана ступања на снагу овог закона.

**Важење Програма и Плана**

**Члан 76.**

Програм званичне статистике у периоду од 2021. до 2025. године, усвојен Одлуком о Програму званичне статистике у периоду од 2021. до 2025. године („Службени гласник РС” број 4/21), остаје на снази до истека периода за који је донет.

План званичне статистике за 2021. годину, усвојен Уредбом о утврђивању Плана званичне статистике за 2021. годину („Службени гласник РС“ број 55/21), остаје на снази до истека периода за који је донет.

**Статус одговорних произвођача званичне статистике**

**Члан 77.**

Одговорни произвођачи званичне статистике, утврђени Програмом званичне статистике у периоду од 2021. до 2025. године задржавају свој статус до утврђења њиховог статуса у складу са одредбом члана 31. став 1. тачка 8) овог закона.

**Важење Споразума о оснивању Националног координационог одбора званичне статистике**

**Члан 78.**

Споразум о оснивању Националног координационог одбора званичне статистике 06 Број: 021-390, закључен дана 21. јуна 2021. године, остаје на снази до формирања Координационог одбора у складу са овим законом.

**Формирање Координационог одбора**

**Члан 79.**

Координациони одбор у првом сазиву, у складу са чланом 32. овог закона, састоји се од одговорних произвођача званичне статистике из члана 77. овог закона.

Координациони одбор сматра се формираним усвајањем Пословника о раду Координационог одбора, на првој седници, која се сазива актом Главног статистичара у року од три месеца, од дана ступања на снагу овог закона.

**Рок за доношење одлуке о образовању Савета**

**Члан 80.**

Чланови Савета именовани у складу са Законом о званичној статистици („Службени гласник РС”, број 104/09) настављају са радом до истека мандата.

**Мандат Директора** **утврђен пре ступања на снагу овог закона**

**Члан 81.**

Мандат Директора, утврђен пре ступања на снагу овог закона, остаје на снази до истека периода за који је утврђен актом Владе о постављењу.

**Престанак важења Закона о званичној статистици**

**Члан 82.**

Даном ступања на снагу овог закона престаје да важи Закон о званичној статистици („Службени гласник РС”, број 104/09).

Подзаконски акти донесени на основу закона из става 1. овог члана примењиваће се до доношења подзаконских аката на основу овог закона ако нису у супротности са овим законом.

**Ступање на снагу закона**

**Члан 83.**

Овај закон ступа на снагу осмог дана од дана објављивања у „Службеном гласнику Републике Србије”.